દેવળિયા પાર્કમાં વાહન બહાર પાર્ક કરી ત્યાં વ્યવસ્થા છે તે પ્રમાણે ટિકિટબારી પરથી ૧૮૦ રૂપિયાની પર-હેડ ટિકિટ લેવાની રહે. ત્યાં બસમાં જવાની એકમાત્ર વ્યવસ્થા છે. બીજાં વાહનોને પ્રવેશ નથી મળતો. બસમાં ૩૫ની સીટ હોય છે. બસ ભરાઈ જાય એટલે ઊપડે, પાર્કમાં. પાર્કમાં અડધો, પોણો કે એક કલાક થાય. જો લોકેશન તરત આવી જતાં હોય તો અડધો નહીંતર કલાક. દેવળિયા પાર્કમાં ગીરના જંગલમાં જોવા મળતાં બધાં જ જંગલી પ્રાણીઓને ખુલ્લામાં જ, જંગલ-લાઇફ જીવતાં હોય તેમ, રાખ્યાં છે. સિંહનાં એક બે ઝુંડ, એક દીપડો, ઢગલાબંધ હરણ, કાળિયાર ને નીલગાય, શિયાળ, જરખ, નોળિયા, બધું જોવા મળે જ મળે. પાર્કમાં તમને એકલા ફરતા ચોકીદાર, વન વિભાગના કર્મચારી પણ જોવા મળશે. એમાં ફિમેલ ગાર્ડ પણ છે. થશે કે આમાં તો સિંહ પણ છે તો આમને બીક નહીં લાગતી હોય? એ બધાં ને સિંહ પણ જંગલનો જ ભાગ છે, એટલે સાથે રહી શકે છે, સાથે જીવી શકે છે ને એટલે એકબીજાનો ડર નથી લાગતો.